CELEX: 32018R0208
Language: hu
Date: 2018-02-12 00:00:00
Title: A Bizottság (EU) 2018/208 rendelete (2018. február 12.) az uniós kibocsátásiegység-forgalmi jegyzék létrehozásáról szóló 389/2013/EU rendelet módosításáról (EGT-vonatkozású szöveg. )

13.2.2018   
            
            
               HU
            
            
               Az Európai Unió Hivatalos Lapja
            
            
               L 39/3
            
         A BIZOTTSÁG (EU) 2018/208 RENDELETE
   (2018. február 12.)
   az uniós kibocsátásiegység-forgalmi jegyzék létrehozásáról szóló 389/2013/EU rendelet módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 12. és 19. cikkére,
   mivel:
   
               (1)
            
            
               A kibocsátásiegység-forgalmi jegyzékrendszer a 2003/87/EK irányelvvel, a Kiotói Jegyzőkönyvvel és a 406/2009/EK európai parlamenti és tanácsi határozattal (2) létrehozott európai uniós kibocsátáskereskedelmi rendszerben (EU-ETS) lebonyolított ügyletek pontos nyilvántartását biztosítja. A kibocsátásiegység-forgalmi jegyzékek olyan, közös adatelemeket tartalmazó, egységesített és biztonságos elektronikus adatbázisok, amelyek lehetővé teszik a különböző egységek kiadásának, birtoklásának, átruházásainak és törlésének nyomon követését, biztosítják a nyilvános hozzáférést és a titkos adatok megfelelő kezelését, és megakadályozzák a kötelezettségekkel összeegyeztethetetlen átruházásokat.
            
         
               (2)
            
            
               Ha szükséges és ameddig szükséges, az EU kibocsátáskereskedelmi rendszere környezeti integritásának védelme érdekében a légijármű-üzemeltetők és az EU kibocsátáskereskedelmi rendszerébe tartozó más üzemeltetők nem használhatják fel az olyan tagállam által kiadott kibocsátási egységeket, amely az Európai Unióról szóló szerződés (EUSZ) 50. cikkének megfelelően bejelentette az Európai Tanácsnak az Unióból való kilépési szándékát. Az EUSZ 50. cikke szerinti tárgyalások fényében és a 2003/87/EK irányelv 12. cikkének (3) bekezdése értelmében a Bizottságnak rendszeresen meg kell vizsgálnia, hogy szükség van-e még a kibocsátási egységek felhasználásának tilalmára, különösen olyan helyzetekben, amelyekre nézve az uniós jog érvényessége még nem szűnik meg a szóban forgó tagállamban, vagy ha kellőképpen biztosított, hogy a kibocsátási egységek leadására jogilag érvényesíthető módon sor kerül, mielőtt a Szerződések érvényessége a szóban forgó tagállam tekintetében megszűnne.
            
         
               (3)
            
            
               Célszerű volna, ha ez a rendelet sürgősen hatályba lépne és 2018. január 1-jétől alkalmazásra kerülne annak érdekében, hogy az intézkedéseket alkalmazni lehessen a 2018-ban ingyenesen kiosztandó, nemzetközi jóváírások beváltásával elérhető vagy árverésre szánt kibocsátási egységekre. Az ezzel kapcsolatos rendelkezések nem járhatnak az ilyen tagállammal a jövőben kötendő megállapodások sérelmével.
            
         
               (4)
            
            
               E rendelet hatékonyságának biztosítására alkalmazásakor megfelelő technikai intézkedéseket kell hozni.
            
         
               (5)
            
            
               Az e rendeletben előírt intézkedések összhangban vannak az Éghajlatváltozási Bizottság véleményével,
            
         ELFOGADTA EZT A RENDELETET:
   1. cikk
   A 389/2013/EU bizottsági rendelet (3) a következőképpen módosul:
   
               1.
            
            
               A 41. cikk a következő (4) bekezdéssel egészül ki:
               „(4)   Országkóddal kell azonosítani és a létrehozás éve szerint megkülönböztethetővé kell tenni azon kibocsátási egységeket, amelyeket 2018. január 1-jével kezdődően hoztak létre olyan tagállam nemzeti kiosztási táblája vagy nemzetközi jogosultsági táblája szerint, amely az Európai Unióról szóló szerződés 50. cikkének megfelelően bejelentette az Európai Tanácsnak az Unióból való kilépési szándékát, vagy amelyeket az ilyen tagállam által kijelölt aukciós platform révén árverés útján értékesítenek. Nem kell országkóddal azonosítani a 2018-ra vonatkozóan létrehozott kibocsátási egységeket, ha az uniós jog érvényessége 2019. április 30-ig nem szűnik meg a szóban forgó tagállamban, vagy ha kellőképpen biztosított, hogy a kibocsátási egységek leadására legkésőbb 2019. március 15-ig jogilag érvényesíthető módon sor kerül, mielőtt a Szerződések érvényessége a szóban forgó tagállam tekintetében megszűnne. Az érintett tagállam 2019. március 15-e után haladéktalanul jelentést tesz a megfelelésről a tagállamoknak és a Bizottságnak.”
            
         
               2.
            
            
               A 67. cikk a következő (4) bekezdéssel egészül ki:
               „(4)   A 41. cikk (4) bekezdése szerinti országkóddal ellátott kibocsátási egységeket nem lehet leadni.”
            
         
               3.
            
            
               A 99. cikk a következő (4) és (5) bekezdéssel egészül ki:
               „(4)   A Bizottság utasíthatja a központi tisztviselőt, hogy ideiglenesen függessze fel a kibocsátáskereskedelmi rendszer vonatkozó folyamatainak EUTL általi elfogadását 2018. január 1-jétől mindaddig, amíg a 41. cikk (4) bekezdésében, a 67. cikk (4) bekezdésében, valamint a XIV. melléklet 4. pontjának c) alpontjában és 5. pontjának a) alpontjában meghatározott intézkedések végrehajtásra nem kerülnek.
               (5)   A Bizottság – többek között egy olyan tagállam kérésére, amely az Európai Unióról szóló szerződés 50. cikkének megfelelően bejelentette az Európai Tanácsnak az Unióból való kilépési szándékát – utasíthatja a központi tisztviselőt, hogy ideiglenesen függessze fel a kibocsátáskereskedelmi rendszer nemzetközi jóváírások ingyenes kiosztására, árverésére és átváltására vonatkozó folyamatainak EUTL általi elfogadását a szóban forgó tagállam esetében.”
            
         
               4.
            
            
               A XIV. melléklet 4. pontjának c) alpontja helyébe a következő szöveg lép:
               
                           „c)
                        
                        
                           az ügyletben érintett kibocsátási egységek vagy kiotói egységek mennyiségét országkóddal együtt, de a kibocsátási egységek egyedi egységazonosító kódjának és a kiotói egységek egységazonosító sorszáma egyedi számszerű értékének megadása nélkül;”.
                        
                     
         
               5.
            
            
               A XIV. melléklet 5. pontjának a) alpontja helyébe a következő szöveg lép:
               
                           „a)
                        
                        
                           az aktuálisan a számlán tartott kibocsátási egységek és kiotói egységek mennyiségét országkóddal együtt, de a kibocsátási egységek egyedi egységazonosító kódjának és a kiotói egységek egységazonosító sorszáma egyedi számszerű értékének megadása nélkül;”.
                        
                     
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ez a rendelet 2018. január 1-jétől alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. február 12-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 275., 2003.10.25., 32. o.
   
   
      (2)  Az Európai Parlament és a Tanács 2009/406/EK határozata (2009. április 23.) az üvegházhatású gázok kibocsátásának a 2020-ig terjedő időszakra szóló közösségi kötelezettségvállalásoknak megfelelő szintre történő csökkentésére irányuló tagállami törekvésekről (HL L 140., 2009.6.5., 136. o.).
   
      (3)  A Bizottság 389/2013/EU rendelete (2013. május 2.) a 2003/87/EK európai parlamenti és tanácsi irányelv, valamint a 280/2004/EK és a 406/2009/EK európai parlamenti és tanácsi határozat szerinti uniós kibocsátásiegység-forgalmi jegyzék létrehozásáról, továbbá a 920/2010/EU és az 1193/2011/EU bizottsági rendelet hatályon kívül helyezéséről (HL L 122., 2013.5.3., 1. o.).